നരഭോജി കടുവയ്ക്കുവേണ്ടിയുള്ള തിരച്ചില് തുടരുന്നു :കടുവയെ കണ്ടെത്തി, പക്ഷേ പിടികൂടാനായില്ല ഗൂഡല്ലൂര് : നരഭോജി കടുവയ്ക്കുവേണ്ടി ഇന്നലെ നടത്തിയ തിരച്ചിലില് വൈകിട്ടോടെ മസിനഗുഡിക്കടുത്ത് സിങ്കാര റോഡിലെ വനത്തില് കടുവയെ കണ്ടെത്തിയെങ്കിലും പിടികൂടാനായില്ല. കനത്ത മഴയെ തുടര്ന്ന് സംഘത്തിന് വനത്തില് പ്രവേശിക്കാനാകാത്തതാണ് കാരണം. രാവിലെ മുതല് നേരത്തെ കടുവയെ കണ്ടെത്തിയ മസിനഗുഡി ചെക്ക് പോസ്റ്റിന് സമീപത്തായി തിരച്ചില് നടത്തുകയായിരുന്നു. ഉച്ചയ്ക്കു ശേഷം സത്യമംഗലത്ത് നിന്നുള്ള ഡോഗ് സ്ക്വാഡിലെ ജാക്കിയാണ് കടുവയുടെ സാന്നിധ്യം അറിയിച്ചത്. തുടര്ന്നുള്ള തിരച്ചിലില് വൈകിട്ടോടെ കടുവയെ സംഘം കണ്ടെത്തി. തുടര്ന്ന് ഈ ഭാഗത്ത് ക്യാമറകള് സ്ഥാപിച്ചു. മസിനഗുഡി, ഗൂഡല്ലൂര് ഭാഗത്തായി 4 പേരെയാണ് കടുവ കൊന്നത്. 11 ദിവസമായി നടത്തിയ ദൗത്യം ഇന്നലെയും പരാജയപ്പെട്ടു. 9 ദിവസമായി കടുവയുടെ പുറകെ ഉണ്ടായിരുന്നു വയനാട് വന്യജീവി സങ്കേതത്തില് നിന്നുള്ള ദ്രുത കര്മസേന ഇന്നലെ വിശ്രമത്തിലായിരുന്നു. വനം വകുപ്പിന്റെ നേതൃത്വത്തില് 200 ജീവനക്കാര് വിശ്രമമില്ലാതെ കടുവയെ പിടികൂടാനുള്ള ദൗത്യത്തിലാണ്. ഇതിനു പുറമെ നക്സല് വിരുദ്ധ സേന, സ്ട്രൈക്കിങ് ഫോഴ്സ്, പൊലീസ്, എന്ജിഒ പ്രവര്ത്തകരും പ്രവര്ത്തിക്കുന്നുണ്ട്. ഡ്രോണ് ഉപയോഗിച്ചുള്ള തിരച്ചിലിനായി 3 ടീം പ്രവര്ത്തിക്കുന്നുണ്ട്. തമിഴ്നാട് ചീഫ് വൈല്ഡ് ലൈഫ് വാര്ഡന് ശേഖര് കുമാര് നീരജ് കടുവയെ തിരയുന്ന സംഘത്തിന് നേതൃത്വം നല്കി വൈകുന്നേരം വരെ തിരച്ചില് നടത്തി. തെപ്പകാട് നിന്നുള്ള താപ്പാനകളായ കൃഷ്ണനും ഉദയനും തിരച്ചില് സംഘത്തിനൊപ്പമുണ്ട്.The post നരഭോജി കടുവയ്ക്കുവേണ്ടിയുള്ള തിരച്ചില് തുടരുന്നു :കടുവയെ കണ്ടെത്തി, പക്ഷേ പിടികൂടാനായില്ല first appeared on MalayalamExpressOnline.